Luftimet e ashpra përfundojnë me hyrjen në fuqi të armëpushimit
Kryeministri i Izraelit Ehud Olmert tha se veprimet e vendit të tij kanë pakësuar kërcënimin e Hezbollahut
Luftimet e ashpra rreth një mujore mes forcave izraelite dhe ekstremistëve të Hezbollahut përfunduan me hyrjen në fuqi të një armëpushimi të ndërmjetësuar nga OKB-ja. Pavarësisht nga disa incidente kur trupat izraelite dhe ekstremistët e Hezbollahut shkëmbyen zjarr, armëpushimi duket se po respektohet. Kryeministri i Izraelit iu përgjigj kritikëve duke thënë se veprimet e vendit të tij kanë ndihmuar për pakësimin e kërcënimit të Hezbollahut. Zëri nga radioja vinte me ndërprerje përgjatë kufirit mes Izraelit dhe Libanit kur komandantët izraelitë urdhëruan trupat e tyre për të ndaluar ofensivën në Liban. Pak më pas një zëdhënës i ushtrisë izraelite tha se disa trupa izraelite kishin filluar të tërhiqeshin nga Libani, megjithëse pjesa më e madhe e forcave do të vazhdojnë të qëndrojnë deri sa të arrijnë paqeruajtësit e OKB-së. Duke folur më pas në parlament, kryeministri Ehud Olmert e mbrojti me forcë vendimin për të shkuar në luftë në Liban, duke thënë se veprimet e Izraelit ndihmuan për eliminimin e një shteti brenda shtetit, të drejtuar nga Hezbollahu. Ai premtoi gjithashtu se do të vazhdonte të godiste udhëheqësit e Hezbollahut dhe të bënte gjithçka të mundur për të liruar dy ushtarët izraelitë, kapja e të cilëve nga ekstremistët e Hezbollahut më 12 korrik shkaktoi krizën. Zoti Olmert u bëri thirrje të tregohen të duruar kritikëve që thonë se ndërprerja e luftimeve tani do të thotë se Izraeli nuk e ka arritur objektivin për eliminimin e rrezikut të Hezbollahut. Ministri i Mbrojtjes i Izraelit Amir Peretz thotë se do të caktojë një komision për të kryer një hetim për operacionin ushtarak. Oficerët e ushtrive izraelite dhe libaneze u takuan me komanantin e forcave të Kombeve të Bashkuara në Libanin e jugut për të diskutuar mbi tërheqjen izraelite nga vendi. Sipas marrëveshjes për armëpushim, 15 mijë paqeruajtës ndërkombëtarë do të bashkohen me forcën e OKB-së në Liban të quajtur UNIFIL për të ndihmuar trupat libaneze për realizimin e synimit për të ndaluar furnizimin me armë të Hezbollahut. I dërguari i posaçëm i OKB-së në Lindjen e Mesme Alvaro de Soto thotë se paqeruajtësit duhet të fillojnë të arrijnë brenda pak ditësh dhe se forca duhet të ketë autoritetin që të zbatojë mandatin e përcaktuar. Zyrtarët izraelitë thonë se trupat e tyre do të tërhiqen nga Libani vetëm kur paqeruajtësit dhe ushtria libaneze të dislokohet në jug. Udhëheqësit e Hezbollahut thonë se ndërsa ata e kanë pranuar armëpushimin, ata thonë se mund të vazhdojnë luftimet përsa kohë që trupat izraelite të qëndrojnë Liban. Zyrtarët izraelitë thonë se sipas mandatit të rezolutës së OKB-së ata lejohet të kundërpërgjigjen nëse sulmohen dhe ata paralajmërojnë që do ta bëjnë një gjë të tillë dhe nëse është e nevojshme do të përdorin forcën.